Νεκτανεβώ Β΄ της Αιγύπτου

Ο Νεκτανεβώ Β' της Αιγύπτου ήταν ο 3ος και τελευταίος Φαραώ της 30ης δυναστείας της Αιγύπτου και ο τελευταίος γηγενής Φαραώ της αρχαίας Αιγύπτου, διάδοχος του θείου του Τέως βασίλευσε στην Αίγυπτο από το 360 π.Χ. ως το 342 π.Χ..  Την εποχή του η Αίγυπτος γνώρισε μεγάλη ευημερία ανθίζοντας μια ιδιαίτερη μορφή τέχνης, που λατρεύτηκε αργότερα από τους Έλληνες Πτολεμαίους βασιλείς της Αιγύπτου. Έδειξε -όπως και ο παππούς του Νεκτανεβώ Α'- μεγάλο ενδιαφέρον για την Αιγυπτιακή θρησκεία, κτίζοντας και ανακαινίζοντας όλους τους μεγάλους Αιγυπτιακούς ναούς, όπως τον περίφημο ναό της Ίσιδας.

Ανεξαρτητοποίηση της Αιγύπτου από τους Πέρσες

Από την εποχή του Πέρση βασιλιά Καμβύση Β' το 525 π.Χ. η Αίγυπτος είχε κατακτηθεί από την Περσική αυτοκρατορία των Αχαιμενιδών, αλλά κατάφερε να κερδίσει την ανεξαρτησία της το 404 π.Χ., όταν ανέβηκε στον θρόνο της Περσίας ο Αρταξέρξης Β'. Μετά την επιβολή της ειρήνης του Ανταλκίδα το 389 π.Χ.  η Κύπρος και η Αίγυπτος έγιναν οι σημαντικότεροι στόχοι της Περσίας για την ολοκλήρωση των κατακτήσεων τους στην Μεσόγειο. Οι Πέρσες έκαναν πολλές προσπάθειες να ανακαταλάβουν την Αίγυπτο  το 385 π.Χ., 383 π.Χ. και το 373 π.Χ., χωρίς κανένα αποτέλεσμα. Το 360 π.Χ. ο θείος του Νεκτανεβώ, ο Τέως, 2ος Φαραώ της 30ης δυναστείας της Αιγύπτου, ξεκίνησε τις προετοιμασίες για πόλεμο με τους Πέρσες· ο ίδιος ο Νεκτανεβώ συνόδευσε τον θείο του σε όλες τις εκστρατείες.

Άνοδος του Νεκτανεβώ στον θρόνο της Αιγύπτου

Στις προσπάθειες του ο Τέως για να συγκεντρώσει χρήματα για τον πόλεμο, έβαλε υψηλούς φόρους και λεηλάτησε τις περιουσίες των ναών. Τότε οι Αιγύπτιοι εξεγέρθηκαν να τον ανατρέψουν, για να τοποθετήσουν Φαραώ τον ανιψιό του Νεκτανεβώ Β΄. Ο Τέως ζήτησε την βοήθεια από τον μεγάλο στρατηγό βασιλιά της Σπάρτης Αγησίλαο Β΄ και τον Αθηναίο στρατηγό Χαβρία, αλλά τελικά δεν τον βοήθησαν, γι'αυτό δραπέτευσε στην αυλή της Περσίας, αφήνοντας τον θρόνο της Αιγύπτου στον Νεκτανεβώ Β΄. Όταν ανέβηκε στον θρόνο της Αιγύπτου, ο Νεκτανεβώ Β' αντιμετώπισε την εξέγερση από κάποιον άγνωστο σφετεριστή, τον οποίο τελικά κατόρθωσε να υποτάξει με την βοήθεια του βασιλιά της Σπάρτης Αγησίλαου Β΄. Ο νέος Πέρσης βασιλιάς, ο γηραιός Αρταξέρξης Γ', γιος και διάδοχος του Αρταξέρξη Β', έβαλε βασικό του στόχο να ανακαταλάβει την Αίγυπτο, όμως ο Νεκτανεβώ Β' την περίοδο της ειρήνης κατάφερε να δημιουργήσει ισχυρό στρατό με Έλληνες μισθοφόρους. Οι Πέρσες του Αρταξέρξη Γ', στις δυο πρώτες εκστρατείες τους στην Αίγυπτο το 354 π.Χ. και το 351 π.Χ., γνώρισαν ισάριθμες ήττες από τον Αιγυπτιακό στρατό του Νεκτανεβώ Β΄. Ο Αιγύπτιος Φαραώ βοήθησε τη Φοινικική πόλη Σιδώνα και τον βασιλιά της Τεννέ Β' να εξεγερθούν κατά του Αρταξέρξη Γ' το 343 π.Χ.· ο Τεννές Β' κατέστρεψε όλες τις προμήθειες των Περσών, για τον πόλεμο που προετοίμαζαν με τους Αιγυπτίους.

Κατάκτηση της Αιγύπτου από τους Πέρσες
Μετά την κατάπνιξη της επανάστασης και την καταστροφή της Σιδώνας, ο Αρταξέρξης Γ' ανέλαβε προσωπικά την υπόθεση της κατάκτησης της Αιγύπτου. Ο Αρταξέρξης Γ' κατέφυγε στις Ελληνικές πόλεις για να ζητήσει βοήθεια: η Αθήνα και η Σπάρτη αρνήθηκαν, αλλά του πρόσφεραν 1.000 οπλίτες η Θήβα και 3.000 οπλίτες το Άργος. Οι Αιγύπτιοι αριθμούσαν 60.000 Αιγυπτίους, 20.000 Λίβυους όπως και πολλούς Έλληνες μισθοφόρους· οι Περσικές δυνάμεις ενισχύθηκαν από τον Μέντορα τον Ρόδιο και 6.000 Ίωνες. Οι Αιγυπτιακές δυνάμεις του Νεκτανεβώ Β΄ συνετρίβησαν από τους Πέρσες στην τρίτη εκστρατεία τους το 343 π.Χ., η οποία έγινε με επικεφαλής τον ίδιο τον βασιλιά Αρταξέρξη Γ'. Οι Πέρσες έκαναν επαρχία τους την Αίγυπτο, την οποία κράτησαν για άλλα 10 χρόνια τοποθετώντας σατράπη· ο Νεκτανεβώ δραπέτευσε στην Άνω Αίγυπτο και από κει στη Νουβία.

Πηγές
I. A. Ladynin (2009). ""Nectanebos-the-Falcons": Sculpture Images of Nectanebo II Before the God Horus and Their Concept". Vestnik drevnej istorii. Retrieved March 1, 2011.
Myśliwiec, Karol (2000). The twilight of ancient Egypt: first millennium B.C.E. Cornell University Press. p. 173. ISBN 0-8014-8630-0.
Grimal, Nicolás; Nicolas-Christophe Grimal (1994). A history of ancient Egypt. Wiley-Blackwell. p. 379. ISBN 0-306-46158-7.
Educational Britannica Educational (2010). Ancient Egypt: From Prehistory to the Islamic Conquest. The Rosen Publishing Group. pp. 88–89. ISBN 1-61530-210-7.
Sharpe, Samuel (1859). The history of Egypt from the earliest times till the conquest by the Arabs: A. D. 640. Moxon. p. 211.
Assmann, Jan (2005). Death and salvation in ancient Egypt. Cornell University Press. p. 190. ISBN 0-8014-4241-9.
Brosius, Maria (2006). The Persians: an introduction. Taylor & Francis. p. 29. ISBN 0-415-32089-5.
Maspero, G. (2003). History of Egypt. Kessinger Publishing. p. 309. ISBN 0-7661-3512-8.

Φαραώ της 30ης Αιγυπτιακής Δυναστείας